Det underliggende driftsresultatet beskrives som godt. – Resultatet fra driften er tilfredsstillende, men regnskapsresultatet er negativt grunnet urealiserte verdiendringer og nedskrivning av aksjene i E.ON. Gjennom kvartalet ble ressurssituasjonen i Norden bedret betraktelig som en følge av mye nedbør, sier konsernsjef Christian Rynning-Tønnesen. Selskapet – som har mer enn 3.300 ansatte i drøyt 20 land – hadde driftsinntekter på rundt 4,6 milliarder kroner i andre kvartal i år, mot 5,4 milliarder kroner i samme periode i fjor. Statkraft kunngjorde torsdag at selskapet skal bygge vindparken Stamåsen 1 i kommunene Sollefteå og Strömsund i Midt-Sverige. Den etableres i samarbeid med svenske SCA og skal være ferdigstilt neste år. De 23 turbinene ventes å produsere 200 gigawattimer kraft årlig, og prosjektet er beregnet å koste 850 millioner kroner. Med utbyggingen styrker Statkraft sin posisjon som størst i Europa innen fornybar energi, heter det i en melding fra selskapet.